آٹھ کروڑ پاکستانی غیر متعدی امراض میں مبتلا
ماہرین کے مطابق ایک سے دوسرے شخص کو منتقل نہ ہونے والے امراض میں زیادہ ہلاکتیں ہوتی ہیں۔ اس پر نہ تو حکومت توجہ دیتی ہے، نہ ہی سول سوسائٹی اپنی آواز بلند کرتی ہے۔
ویب ڈیسک — پاکستان کی نجی جامعہ آغا خان یونیورسٹی کے تحت بنائے گئے تھنک ٹینک کے اجلاس میں ماہرین نے اظہار خیال کرتے ہوئے اس نکتے پر زور دیا کہ پاکستان میں غیر متعدی امراض یعنی نان کیمونی کیبل ڈیزیز اور ان سے ہونے والی اموات کو روکنے، ان کے علاج سے متعلق جدید اور مکمل رہنمائی فراہم کرنے کے لیے سنجیدگی سے اقدامات اٹھانا ہوں گے۔ آغا خان یونیورسٹی سے وابستہ پروفیسر زینب صمد نے کہا کہ غیر متعدی امراض صرف ہیلتھ کیئر سیکٹر کا ہی مسئلہ نہیں بلکہ ان کی پیچیدگیاں اور دیرپا اثرات معاشرے، پیداواری صلاحیت اور معاشی نشونما کو بھی متاثر کر رہے ہیں۔ انہوں نے مزید کہا کہ ان امراض کا علاج بیشتر خاندانوں کو غربت کے دہانے پر لے آتا ہے جبکہ انہیں حکومت اور دیگر معاشرتی عوامل پر انحصار کرنا پڑتا ہے۔ پروفیسر واسع شاکر نے کہا کہ 2010 میں ائربلیو حادثے میں 125 افراد کی جانیں ضائع ہوئیں جس پر عوامی توجہ کے باعث فوری طور پر ضابطے بنائے گئے تاکہ آئندہ ایسے حادثات نہ ہوسکیں لیکن غیر متعدی امراض جن سے اس حادثے کے برعکس یومیہ 14 گنا زائد ہلاکتیں ہوتی ہیں اس پر نہ حکومت توجہ دیتی ہے نہ ہی سول سوسائٹی اپنی آواز بلند کرتی ہے۔ انہوں نے مزید کہا کہ یہ امراض خاموش قاتل ہیں جو غیر محسوس طریقے سے بڑھتے ہیں لیکن اس کے باوجود ان پر قابو پانے کے لیے خاطر خواہ اقدامات نہیں کیے جاتے۔ ان کا کہنا تھا کہ ابتدائی طور پر طرز زندگی بہتر بنانے سے متعلق مختلف مہمات چلائی جائیں جس کے لیے میڈیا اور اسکولز سے مدد لی جا سکتی ہے۔ انہوں نے تجویز دی کہ ہر مہم کےذریعے سگریٹ نوشی، سستی و کاہلی، آرام پسند طرز زندگی اور کھانے کی بری عادات کے نقصانات کے بارے میں آگاہی کی ضرورت ہے۔ ڈاکٹر واسع شاکر نے اسٹیک ہولڈرز سے کہا کہ وہ تعلیم و تربیت، پالیسی سازی، آگہی اور تحقیق کے شعبوں میں اقدامات پر غور کریں۔ ماہرین کا کہنا ہے کہ اموات اور صحت کی خرابی کی اولین وجہ غیر متعدی امراض ہیں۔ اس کے باوجود حکومت ان کے خاتمے کے لیے بے ربط حکمت عملی سے کام کر رہی ہے۔ ماہرین کے مطابق حکومتی اداروں میں رابطوں کا بھی فقدان ہے۔ ملک عالمی ادارہ صحت کے بنائے گئے 'نیشنل سسٹمز ریسپانس' کے اہداف کے حصول سے بھی بہت دور ہے۔ ماہرین کا کہنا تھا کہ پاکستان کے ڈیموگرافکس بتاتے ہیں کہ غیر متعدی امراض پریشان کن مسئلہ ہیں۔ ملک کی آبادی کا زیادہ حصہ 30 سال سے کم عمر افراد پر مشتمل ہے اس لیے خطرہ ہے کہ آئندہ برسوں میں ان بیماریوں کا بوجھ آبادی کے اس طبقے پر زیادہ پڑے گا۔